Chu Bar บุฟเฟ่ต์ซีฟู้ดส์ เบียร์ไม่อั้น

Chu Bar ถนนกัลปพฤกษ์ กับบุฟเฟ่ต์ซีฟู้ดส์ เบียร์ไม่อั้น เดี๋ยวนี้ถ้าร้านไหนขาย ทะเลปิ้งย่างแล้ว ไม่รวม บุฟเฟ่ต์เบียร์ไปด้วยแล้ว ผมว่าตกเทรนมากๆครับ จริงๆร้านแบบนี้ แทบจะไม่ต้องเตรียมอะไรเลยครับ เอาของสดวางๆๆ เครื่องดื่ม ขนม วางๆๆ แล้วให้ลูกค้าเดินมาหยิบเอง ไม่ต้องมีแม่ครัวมาให้คอยกังวล ว่ารสชาติจะเปลี่ยนมั้ย ง่ายที่สุดที่จะดึงลูกค้าได้ดีคือ ใช้ของสด สดใหม่ ยิ่งเป็นอาหารทะเล ก็เอาเป็นๆแล้วมาน็อคน้ำแข็งเอง เพื่อการันตีความสด ให้ลูกค้าได้ยิ่งดีครับ


***** บรรยากาศ *****

Chu Bar เป็นร้านอยู่ข้างทาง ร้านเป็นร้านโล่งๆ มีไลน์อาหารอยู่ฝั่งด้านซ้ายของร้าน และโต๊ะจะเรียงรายอยู่อีกด้านนึง 


***** ไลน์อาหาร Chu Bar *****
 
แต่ละร้านที่ขาย อาหารทะเลแบบปิ้งย่าง แข่งขันกันเรื่องความสด แข่งขันกันเรื่องอาหารทะเล ว่าจะมีอะไรเด่นๆบ้าง แข่งขันกันเรื่องเครื่องดื่ม ว่ามีอะไรดึงดูดบ้าง ร้าน Chu Bar ผมถือว่ามีไม่ต่างจากร้านอื่นๆมากนะครับ จะมีอาหารทะเลอย่าง ปู กั้ง ปลาหมึกกล้วย ปลาหมึกหลอด หอยหลอด หอยตลับ หอยแมลงภู่ หอยตลับ หอยนางรม หอยเชลล์ และกุ้ง นอกนั้นก็เป็นของทางเล่น อย่างหอยจ้อ ไก่ทอด และพวกอาหารหนักอย่างข้าวผัด หมี่ผัด รวมถึงขนมหวาน ไอศครีม และผลไม้


***** เครื่องดื่ม *****

เครื่องดื่มของ Chu Bar เป็นน้ำสมุนไพรตู้กด รวมถึงน้ำขวดจากค่ายต่างๆมากมาย รวมถึงเครื่องดื่มแอลกอฮอลล์ อย่างเบียร์ และ ไวน์ คูลเลอร์

***** กฏ กติกา ร้าน Chu Bar *****

บุฟเฟ่ต์อาหารทะเล และเครื่องดื่มทุกชนิดในร้าน ยกเว้นเหล้า ให้เวลาทาน 1 ชั่วโมง 30 นาที 
1. กรณีกินเกินเวลา 10 นาทีแรก ไม่มีค่าใช้จ่าย
2. นาทีที่ 11-45 คิดเพิ่ม 200 บาท
3. เศษของเวลา 1 นาที ต่อจาก 45 นาทีแรกถือเป็นการต่อเวลา ต้องจ่ายเต็ม
4. ทานไม่หมด คิดเพิ่ม ขีดละ 30 บาท

***** สรุป *****

บุหเฟ่ต์แบบนี้ จริงๆทานได้ไม่เยอะหรอกครับ เอาของสดวางบนเตาเล็กๆ กว่าอาหารจะสุก ยิ่งถ้ามา 4 คน(ต่อ 1 เตา) กว่าจะได้ทาน อย่างปู ก็ไม่ได้เหมาะกับการปิ้ง เหมาะกับการนึ่งมากกว่า เพราะกว่าจะปิ้งสุกทั้งตัว นานมากๆ หอยแต่ละชนิด ถ้านึ่งก็จะอร่อย และชุ่มฉ่ำกว่า และใช้เวลาน้อยกว่า การนำมาปิ้งบนเตามากๆ
